Odločba Komisije

z dne 20. decembra 2002

o nekaterih zaščitnih ukrepih v zvezi z proizvodi živalskega izvora, uvoženimi iz Kitajske

(notificirano pod dokumentarno številko K(2002) 5377)

(Besedilo velja za EGP)

(2002/994/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 97/78/ES z dne 18 decembra o določitvi načel za organizacijo veterinarskih pregledov proizvodov, ki vstopajo v Skupnost iz tretjih držav [1] in zlasti člena 22(1) Direktive,

ob upoštevanju naslednjega:

(1) Po Direktivi 97/78/ES je treba sprejeti potrebne ukrepe v zvezi z uvozom nekaterih proizvodov iz tretjih držav, kadar se pojavi ali širi kakršenkoli vzrok, ki verjetno predstavlja resno nevarnost za zdravje živali ali ljudi.

(2) Po Direktivi Sveta 95/53/ES z dne 25. oktobra 1995 o določitvi načel, ki urejajo ureditev uradnih inšpekcijskih pregledov na področju prehrane živali [2], kakor je bila nazadnje spremenjena z Direktivo 2001/46/ES Evropskega parlamenta in Sveta [3], je treba sprejeti potrebne ukrepe v zvezi z uvozom nekaterih proizvodov iz tretjih držav, namenjenih za prehrano živali, kadar se pojavi ali širi kakršenkoli vzrok, ki verjetno predstavlja resno nevarnost za zdravje živali ali ljudi.

(3) Po Direktivi Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in živalskih proizvodih, s katero se razveljavita direktivi 85/358/EGS in 86/469/EGS ter odločbi 89/187/EGS in 91/664/EGS [4], je treba spremljati proces prireje živali in primarnih proizvodov živalskega izvora zaradi odkrivanja prisotnosti nekaterih ostankov in snovi pri živih živalih, v njihovih iztrebkih in telesnih tekočinah ter v tkivu, živalskih proizvodih, živalski krmi in pitni vodi.

(4) Po odkritju kloramfenikola v nekaterih proizvodih iz ribogojstva in ribiških proizvodih, uvoženih iz Kitajske, je Komisija sprejela Odločbo 2001/699/ES z dne 9. septembra 2001 o nekaterih zaščitnih ukrepih v zvezi z nekaterimi ribiškimi proizvodi in proizvodi iz ribogojstva, namenjenimi za prehrano ljudi in po poreklu iz Kitajske in Vietnama [5], kakor je bila spremenjena z Odločbo 2002/770/ES [6]. Poleg tega in po tistem, ko so bile med inšpekcijskih obiskom na Kitajskem ugotovljene pomanjkljivosti glede predpisov o veterinarskih zdravilih in sistema nadzora nad ostanki pri živih živalih in živalskih proizvodih, je Komisija sprejela Odločbo 2002/69/ES z dne 30. januarja 2002 o nekaterih zaščitnih ukrepih v zvezi s proizvodi živalskega izvora, uvoženimi iz Kitajske [7], kakor je bila nazadnje spremenjena z Odločbo Komisije 2002/933/ES [8].

(5) Odločba 2002/69/ES določa ponovni pregled na podlagi podatkov, ki jih zagotovijo pristojni kitajski organi, kakršnih koli rezultatov poostrenega spremljanja in preskušanja, ki ga opravijo države članice na pošiljkah, prispelih na mesta inšpekcijskih pregledov na meji Skupnosti, in po potrebi na podlagi rezultatov novega inšpekcijskega obiska, ki ga na licu mesta opravijo strokovnjaki Skupnosti. Podatki, ki so jih zagotovili kitajski organi, in ugodni rezultati kontrol, ki so jih opravile države članice, so omogočili izdajo dovoljenja za uvoz nekaterih proizvodov živalskega izvora in zato več sprememb Odločbe 2002/69/ES.

(6) Glede na podatke, ki so jih zagotovili kitajski organi, se dovoljuje uvoz kategorij proizvodov živalskega izvora, za katere so odobreni kitajski načrti spremljanja ostankov.

(7) Za nekatere druge kategorije proizvodov živalskega izvora je treba glede na rezultate kontrol, ki so jih opravile države članice, vzdrževati mehanizme spremljanja, vzpostavljene po Odločbi 2002/69/ES. Pogostnost preskusov, ki jih je treba opraviti na pošiljkah, se določi v skladu z opaženo stopnjo nevarnosti.

(8) Ribiških proizvodov, pridobljenih z drugimi sredstvi kot z ribogojstvom, zgoraj ugotovljene nevarnosti ne zadevajo, zato jih je treba oprostiti spremljanja. Vendar pa pri jeguljah in kozicah za zdaj ni mogoče razlikovati med živalmi iz ribogojstva in tistimi iz prostega ulova, razen pri ulovu kozic v Atlantskem oceanu; zato morajo ti proizvodi razen te zadnje navedene kategorije rakov ostati prepovedani.

(9) Spremljanje, določeno z Odločbo 2001/669/ES, je v zvezi s Kitajsko potekalo v prehodnem obdobju, v zvezi z Vietnamom pa je bilo kasneje opuščeno z odločbo 2002/770/ES.

(10) Zato je ustrezno, da se v tej odločbi na novo dopolnijo in prečistijo določbe Odločbe 2002/69/ES in temu ustrezno razveljavita odločbi 2001/669/ES in 2002/69/ES.

(11) Ukrepi, določeni v tej odločbi, so v skladu z mnenjem Stalnega odbora za prehransko verigo ljudi in zdravstveno varstvo živali –

SPREJELA NASLEDNJO ODLOČBO:

Člen 1

Ta odločba se uporablja za vse proizvode živalskega izvora, uvožene iz Kitajske in namenjene za prehrano ljudi ali uporabo kot živalska krma.

Člen 2

1. Države članice prepovejo uvoz proizvodov, navedenih v členu 1.

2. Z odstopanjem od odstavka 1 države članice dovolijo uvoz proizvodov, navedenih v Prilogi k tej odločbi, v skladu z naslednjimi določbami, pri čemer se na zadevne proizvode nanašajo posebej določeni pogoji zdravstvenega varstva živali in javnozdravstveni pogoji. V primeru proizvodov, navedenih v Delih II in III Priloge k tej odločbi se uvoz dovoli samo, če so rezultati pregleda, navedenega v členu 3, ugodni.

Člen 3

1. Države članice s pomočjo ustreznih načrtov vzorčenja in načinov odkrivanja na pošiljkah proizvodov, navedenih v Oddelkih II in III Priloge k tej odločbi opravijo kemični preskus,da bi zagotovili, da zadevni proizvodi niso nevarni za zdravje ljudi. Ta preskus se mora opraviti še zlasti z namenom odkriti prisotnost ostankov veterinarskih zdravil, pesticidov, kontaminantov in prepovedanih snovi.

2. Za proizvode, navedene v Oddelku II Priloge, se pregledi opravijo na 20 % vseh pošiljk; za proizvode, navedene v Oddelku III, se pregleda vsaka pošiljka.

3. Države članice obvestijo Komisijo o rezultatih pregledov, navedenih v odstavku 1, s pomočjo sistema hitrega opozarjanja na nevarnost hrane in krme, vzpostavljenega z Uredbo (ES) št. 178/2002 Evropskega parlamenta in Sveta [9], v primeru pozitivnih rezultatov takoj, v primeru negativnih pa vsak teden.

Člen 4

Vsi stroški, nastali zaradi uporabe te odločbe, se zaračunajo pošiljatelju, prejemniku ali njunemu zastopniku.

Člen 5

Države članice spremenijo trgovinske predpise, da jih uskladijo s to odločbo. O tem takoj obvestijo Komisijo.

Člen 6

Ta odločba se ponovno pregleda na podlagi podatkov in jamstev, ki jih zagotovijo pristojni kitajski organi, rezultatov preskusov, navedenih v členu 3 in po potrebi rezultatov inšpekcijskega obiska strokovnjakov Skupnosti na kraju samem.

Člen 7

Odločba 2001/699/ES in Odločba 2002/69/ES se razveljavita.

Člen 8

Ta odločba se uporablja od 24. decembra 2002.

Člen 9

Ta odločba je naslovljena na države članice.

V Bruslju, 20. decembra 2002

Za Komisijo

David Byrne

Član Komisije

[1] UL L 24, 30.1.1998, str. 9.

[2] UL L 265, 8.11.1995, str. 17.

[3] UL L 234, 1.9.2001, str. 55.

[4] UL L 125, 23.5.1996, str. 10.

[5] UL L 251, 20.1.2001, str. 11.

[6] UL L 265, 3.10.2002, str. 16.

[7] UL L 30, 31.1.2002, str. 50.

[8] UL L 324, 29.11.2002, str. 71.

[9] UL L 31, 1.2.2002, str. 1.

--------------------------------------------------

PRILOGA

DEL I Seznam proizvodov živalskega izvora, namenjenih za prehrano ljudi ali za uporabo kot živalska krma, ki imajo dovoljenje za uvoz v Skupnost brez preskušanja

- Ribiški proizvodi, razen:

- tistih, ki so pridobljeni v ribogojstvu,

- jegulj,

- kozic razen tistih, ki so ujete v Atlantskem oceanu, kot je navedeno v nadaljevanju.

- Cele kozice, ujete v Atlantskem oceanu, ki jih niso na noben način pripravili ali predelali, razen da so zmrznili in embalirali v končno embalažo na morju ter z njimi pristali neposredno na ozemlju Skupnosti.

- Želatina.

DEL II Seznam proizvodov živalskega izvora, namenjenih za prehrano ljudi ali za uporabo kot živalska krma, ki imajo dovoljenje za uvoz v Skupnost pod pogojem, da se na njih opravi kemični preskus pod pogoji iz odstavka 2 člena 3

- Čreva.

- Sladkovodni rak vrste Procambrus clarkii, ujet v naravni sladki vodi z ribolovnimi operacijami.

- Surimi, pridobljen iz ribolovnih proizvodov, ki imajo dovoljenje iz Dela I.

DEL III Seznam proizvodov živalskega izvora, namenjenih za prehrano ljudi ali za uporabo kot živalska krma, ki imajo dovoljenje za uvoz v Skupnost pod pogojem, da se na njih opravi kemični preskus pod pogoji iz odstavka 2 člena 3

--------------------------------------------------